Document ID: /roh_data/filtered/fineweb-2-filterrobots_roh.jsonl.gz/67290

La polizia ha supplitgà il possessur da l'auto d'allontanar quel dal spazi public. Cunquai ch'il possessur n'ha betg reagì sin la dumonda, è ussa la vischnanca responsabla. Quai saja definì en l’Ordinaziun chantunala davart la protecziun da l’ambient, ha ditg la Polizia chantunala envers RTR.
Ussa è la vischnanca d'Alvra responsabla
Uschia ha la vischnanca d'Alvra scrit quest’emna al possessur da l’auto d’allontanar il vehichel. Sch'el na fa betg quai, vegn l’Uffizi per la natira e l’ambient a dar in davos termin al possessur da l’auto. ll medem mument vegn admonì cun in chastì. Resta l’auto vinavant en il spazi public, vegn quel allontanà sin custs dal possessur. È quel insolvent, sto la vischnanca pajar il quint.
820.110 Ordinaziun chantunala davart la protecziun da l'ambient
Art. 19
2. admoniziun, execuziun d'uffizi
1
Sche vehichels ord diever u singuls elements da quels, spezialmain pneus, vegnan laschads or en il liber sin terren public u privat, envida la vischnanca la possessura u il possessur d'allontanar l'object tenor lescha entaifer in termin adequat. Sche la vischnanca na s'occupa betg da la chaussa, succeda l'invitaziun tras il post spezialisà.
2
Sch'i na vegn betg dà suatientscha a l'invitaziun, infurmescha la vischnanca il post spezialisà. Quel fixescha in ultim termin per l'allontanament cun smanatschar il medem mument in chasti ed ina execuziun d'uffizi sin donn e cust da la possessura u dal possessur. Suenter ch'il termin è scrudà senza ch'i saja vegnì fatg diever dad el, ordinescha il post spezialisà l'execuziun d'uffizi ed adossescha ils custs a la possessura u al possessur.
3
Sch'ins na po betg eruir la possessura u il possessur ubain sche quella u quel è insolvent, vegnan ils custs adossads a la vischnanca.
4
L'obligaziun d'allontanar l'object scroda, sch'ils vehichels ord diever u sch'ils elements da quels n'èn betg ruments.